རིག་གནས་གསར་བརྗེ་ཆེན་པོ་ཞེས་པའི་ནང་འཛམ་གླིང་ཡོངས་སུ་གྲགས་པའི་བོད་གངས་ཅན་གྱི་རིག་གནས་གཏེར་རྙིང་ཡིད་བཞིན་ནོར་བུའི་བང་མཛོད་སྡེ་དགེའི་པར་ཁང་ཆོས་མཛོད་ཆེན་མོའི་དཔེ་ཆ་དང་།པར་ཤིང་དེ་བསམ་བློ་རྙིང་བ་དང་རིག་གནས་རྙིང་བ།ལུགས་སྲོལ་རྙིང་བ།གོམས་གཤིས་རྙིང་བ་ཞེས་པའི་རྙིང་བཞིའི་གྲས་སུ་བཞག་ནས་གཏོར་བརླག་བྱེད་གྲབས་ཡོད་པ་ཤེས་རྗེས།སྡེ་དགེ་རྫོང་གི་ཧྲུའུ་ཅི་དང་པོ་ཡངས་གླིང་གིས་ཉེན་ཁ་ཆེན་པོར་མ་འཛེམས་ནས་ཐོག་མར་གྱེན་ལོག་ཕྱོགས་ཁག་དང་དམག་དོན་སྐུ་ཚབ་ལ་འདི་ནི་ཀྲུང་ཧྭ་མི་རིགས་ཀྱི་རིག་གནས་ལོ་རྒྱུས་ཤུལ་བཞག་རྩ་ཆེན་ཡིན་པས་ཁྱོད་ཚོས་གཏན་ནས་གཏོར་བརླག་བྱ་མི་ཆོག་པ་མ་ཟད།ངེས་པར་དུ་སྲུང་སྐྱོབ་ཡག་པོ་བྱེད་དགོས་ཞེས་བཤད་ཀྱང་མ་ཉན་པར་མ་ཟད།སྔར་ལས་ལྷག་པར་ཁོང་ལ་བཀས་བཀོད་རིང་ལུགས་དང་།མ་རྩ་རིང་ལུགས།བཟོ་བཅོས་རིང་ལུགས་གསུམ་གྱི་མགྲིན་ཚབ་པར་བརྩིས་ནས་དགག་རྒྱག་རྡུང་རྡེག་དྲག་ཏུ་བཏང་།ཡངས་གླིང་རྡོ་རྗེ་ཁོང་གིས་སྡེ་དགེའི་པར་ཁང་ཆོས་མཛོད་ཆེན་མོར་གཏོར་བརླག་བྱེད་ཉེ་བའི་གནས་ཚུལ་ཡི་གེ་བྲིས་ནས་ཀྲོའུ་ཙུང་ལི་ལ་འཕྲོད།ཀྲོའུ་ཙུང་ལིས་འཕྲལ་དུ་སྡེ་དགེའི་པར་ཁང་ཆོས་མཛོད་ཆེན་མོ་སྲུབ་སྐྱོབ་གྱིས་ཤིག་ཅེས་པའི་བཀའ་གསུང་གནང་ཞིང་།རྒྱལ་ཁབ་རིག་དངོས་སྲུང་སྐྱོབ་སྡེ་ཚན་དུ་ཐག་བཅད་པ་ལ་བརྟེན་ནས་སྡེ་དགེའི་པར་ཁང་ཆོས་མཛོད་ཆེན་མོ་འཇིག་པའི་ཉེན་ཁ་ལས་བསྐྱབས།